
G20, REUNIT LA PITTSBURG

            În timp ce zeci de organizaţii ecologiste (Greenpeace, Three Rivers Climate Convergence), pacifiste (Liga Internaţională a femeilor pentru Pace şi Libertate, Code Pink) şi antiglobalizare au intrat în dispute cu mincipalitatea sau justiţia pentru a obţine dreptul de a manifesta, gruparea G20 Resistance Project, din Pittsburg, a preferat să iasă în stradă fără autorizaţie, pentru a protesta împotriva G20, pe motiv că este o instituţie violentă, antidemocratică, ce ia decizii în spatele uşilor închise.
             Sub protecţia forţelor de ordine, G20, format din miniştrii de finanţe şi guvernatori ai băncilor naţionale provenind din 19 state industrializate şi emergente, precum şi UE, reprezentată de preşedinţia Consiliului European şi Banca Centrală Europeană, s-a reunit, pentru a treia oară, la Pittsburg,  pentru a pune bazele unei noi guvernări economice şi financiare, în speranţa că aceasta va evita o nouă criză la nivel mondial. Economiile G20 reprezintă 85% din PIB global, 80% din comerţul mondial şi 60% din populaţia globului.
În preambulul summit-ului, preşedintele american, Barak Obama, a afirmat că această reuniune ar trebui să conducă la întărirea reglementării în toate centrele financiare ale lumii.

La rândul său, preşedintele Nicolas Sarkozy, referindu-se la criza financiară, a apreciat că nimeni nu pate să spună că nu a ştiut ce se întâmplă şi a insistat asupra responsabilităţii factorilor politici de decizie. 

Ţările G20 au decis că acest cadru pe care îl formează ele şi care reprezintă aproximativ 90% din PIB-ul planetei, să devină de acum înainte principalul forum al cooperării economice internaţionale, în locul G8.

Conducătorii ţărilor G20 au dezbătut situaţia economică mondială, aflată într-o anumită ascensiune, dar nu într-atât, încât să nu mai producă îngrijorare.  Conştiente de acest lucru, ţările G20 au confirmat necesitatea de a menţine planurile de relansare, fiind convinse că sentimentul revenirii la normalitate nu trebuie să le împingă către un exces de încredere. Au convenit, de asemenea, că trebuie reechilibrată creşterea economiei mondiale, acum, când se conturează  un nou tip de economie, în cadrul căreia consumatorul american nu va mai fi centrul universului şi în care mari exportatori, cum ar fi China şi Germania, ar importa mai mult.

G20 şi-a reafirmat determinarea sa de a urmări punerea în aplicare a unor  acţiuni coordonate, cu scopul de a pune bazele unei creşteri durabile şi a evita repetarea unei crize financiare de asemenea proporţii. Se prevede că, în 2009 şi 2010, susţinerea economiei UE, pe ansamblu, se va ridica la circa 5% din PIB. Politicile bugetare comunitare trebuie să fie orientate, progresiv, către o viabilitate, pe termen lung, a finanţelor publice. S-a convenit elaborarea unor strategii de ieşire din criză şi punerea lor în aplicare, astfel încât economia să se relanseze, ţinând seamă de situaţia fiecărei ţări. În acest sens, este foarte importantă întărirea coordonării macroeconomice mondiale, în care FMI va juca rolul central.

G20 şi-a reafirmat poziţia faţă de protecţionism şi hotărârea de a continua să acţioneze ferm, pentru a se înregistra progrese în domeniul liberalizării schimburilor comerciale, astfel încât negocierile de la Doha să ajungă, în 2010, la un rezultat global ambiţios şi echilibrat, aşa cum s-a stabilit la summit-ul G8 de la Aquila. A fost apreciată punerea în aplicare a deciziei de a se acorda credite comerciale de 250 miliarde de dolari pentru susţinerea fluxurilor comerciale.

În domeniul ocupării forţei de muncă, pentru a se evita excluderea definitivă a persoanelor de pe piaţa muncii,  G20 a convenit acordarea unei atenţii speciale menţinerii şi creării locurilor de muncă, promovării mobilităţii, îmbunătăţirii competenţelor şi creării unei interdependenţe între competenţă şi necesarul pieţei de muncă, precum şi îmbunătăţirii şanselor de acces la locurile de muncă.

De altfel, se consideră necesar să se întărească capacitatea muncitorilor de a se adapta la evoluţia cerinţelor pieţei şi de a profita de noile investiţii în domeniile energiilor proprii, în sănătate şi în infrastructură. Locurile de muncă şi coeziunea socială trebuie să ocupe un loc central în preocupările comunitare, după cum o demonstrează şi Pactul mondial pentru locurile de muncă, recent adoptat de Organizaţia Internaţională a Muncii (OIM). 

Cel mai bun mijloc de a asigura o revenire rapidă la locurile de muncă constă în stabilirea bazelor unei relansări durabile şi a unor finanţe publice sănătoase. Acest proces trece printr-o accelerare a reformelor structurale.

Un alt subiect al dezbaterilor, în cadru G20, l-a constituit domeniul financiar.

Pentru a evita reproducerea unei crize mondiale, G20 consideră absolut necesară îmbunătăţirea funcţionării pieţelor financiare,  recomandând o revenire la practicile bancare anterioare. A fost definită, astfel, o încadrare strictă a bonusurilor pentru traderi şi bancheri, ale căror niveluri fabuloase au declanşat furia opiniei publice. 

 Franţa, prin preşedintele Sarkozy, a evidenţiat faptul că şi-a făcut un scop bine definit din interzicerea bonusurilor garantate mai mult de un an. La modul general, G20 şi-a asumat recomandările Consiliului de stabilitate financiară (CSF), organul de coordonare între agenţiile cu rol de regulatori financiari şi băncile centrale, cu scopul de a lega remunerarea bancherilor şi actorilor de pe piaţă, de performanţele pe termen lung şi nu de riscul excesiv. Ţările G20 vor să acţioneze concertat pentru a pune în aplicare normele bancare cu privire la fondurile proprii, o formulă care trebuie să permită aplanarea divergenţelor cu privire la acest subiect între europeni şi americani.

Referitor la rolul  instituţiilor financiare internaţionale, G20 consideră necesară reforma sistemelor de guvernanţă ale acestora. Ansamblul elementelor acestei reforme trebuie să fie tratate concomitent.

Asupra problemei atât de disputate a reformei FMI, ţările G20 au ajuns în final la un acord asupra viitoarei guvernanţe a acestuia. Ţările G20 au căzut de acord că FMI, care iese întărit în urma acestui summit, trebuie să joace un rol crucial în promovarea stabilităţii financiare mondiale şi reechilibrarea creşterii. Concret, FMI va fi însărcinat să supravegheze dezechilibrele şi să facă recomandări de politică economică ţărilor care se vor găsi în situaţia de a trebui să ia măsuri adaptate de corectare.

În legătură cu încheierea revizuirii generale a cotelor-parte prevăzute pentru ianuarie 2012, s-a decis stabilirea foilor de parcurs pentru reforma guvernanţei FMI. Creat în 1944, imediat după cel de-al doilea război mondial, prin acordurile de la Bretton Woods, principala sarcină a Fondului Monetar Internaţional constă în asigurarea echilibrului balanţei de plăţi a ţărilor care cunosc dificultăţi financiare. 
Creşterea în influenţă a ţărilor emergente modifică echilibrul actual de forţe şi se face simţită necesitatea unei reforme a repartizării cotelor-parte. Această reformă va determina ponderea statelor în sânul instituţiei, în funcţie de suma pe care ele o acordă bugetului Fondului.
Reechilibrarea drepturilor de vot în cadrul FMI este considerată ca fiind decisivă  pentru restabilirea încrederii ţărilor din Sud, într-o instituţie chemată să supravegheze coordonarea macroeconomică a ţărilor planetei, împreună cu G20.

 G20 a decis transferarea a cel puţin 5% din cotele–parte ale FMI către ţările emergente, care se plângeau de mult timp că sunt subreprezentate, transfer care va avea loc până în 2011, dar G20 nu a stabilit prin ce metodă şi  nici cine va pierde şi cine va câştiga din această operaţiune. 

Repartizarea actuală a drepturilor de vot este apreciată ca inechitabilă.       SUA sunt de departe cel mai bine reprezentate pentru că ele deţin 17% din cotele-parte. China, a treia putere economică a lumii, nu dispune decât de 3,66% din drepturile de vot, mai puţin decât Franţa care are 4,9%. Brazilia deţine 1,4% din voturi, mai puţin decât Belgia, deşi are o economie de trei ori mai mare. 

Cu 8 locuri în cadrul Consiliului de administrare a FMI, UE apare, în contrast, ca fiind suprareprezentată. Cei 4 mari contribuitori care sunt Anglia, Franţa, Marea Britanie şi Italia concentrează 20% din drepturile de vot.

Europei îi revine numirea directorului general al FMI, în timp ce Statele Unite desemnează directorul Băncii Mondiale.

Statele Unite au făcut presiuni asupra Europei să-şi reducă numărul de locuri pe care le ocupă în cadrul Consiliului de administrare al Fondului. Proiectul american constă în fuzionarea celor 8 locuri într-unul singur pentru a oferi posibilitatea ţărilor emergente să fie mai bine reprezentate.

La Consiliul European din 17 septembrie a.c., şefii de stat şi de guvern europeni au declarat că mărimea actuală a Consiliului de administrare al FMI reflectă în mod rezonabil compromisul între deschidere şi legitimitate pe de o parte, şi eficienţa în funcţionare, pe de altă parte.

Consiliul s-a arătat favorabil acordării de drepturi de vot suplimentare Chinei şi Indiei, în cadrul FMI şi a Băncii Mondiale. Conducătorii europeni optează pentru o evoluţie care să favorizeze ţările subreprezentate, categorie care cuprinde anumite ţări europene. Este cazul Spaniei, în timp ce Statele Unite, considerate ca fiind emergente, ar beneficia de o suprareprezentare. Este cazul Argentinei sau al Arabiei Saudite. A fost aprobată, de asemenea, creşterea contribuţiei europene la bugetul FMI: angajamentul european care se stabilise iniţial la 75 miliarde de euro în martie, a ajuns la 125 miliarde de euro la începutul lui septembrie a.c.

Creşterea rezultă din voinţa statelor din G20 de a tripla suma resurselor financiare acordate FMI-ului, în cadrul ultimului summit, din aprilie a.c.

În faţa acestei recesiuni, cea mai gravă din câte a cunoscut omenirea, de-a lungul a numeroase generaţii, FMI s-a mobilizat pe mai multe planuri pentru a veni în ajutorul ţărilor membre: a crescut numărul intervenţiilor sale, a pus în evidenţă experienţa sa internaţională pentru a consilia autorităţile naţionale asupra soluţiilor ce trebuie avute în vedere şi a trecut la reforme pentru modernizarea modului său de funcţionare pentru a răspunde cât mai bine nevoilor ţărilor.

Încă de la  summit-ul din 2 aprilie 2009, de la Londra, G20 s-a pronunţat în favoarea unei creşteri considerabile a resurselor de care dispune FMI, prin acordarea de împrumuturi, cu scopul de a ajuta la combaterea crizei.
Fondul colaborează strâns cu Banca Mondială şi cu toţi cei care oferă fonduri, pentru a găsi resursele externe în vederea finanţării protecţiei sociale şi  a promova reforma dispozitivelor care există în acest domeniu.
 În prezent, Fondul se ocupă de punerea în aplicare a unui vast dispozitiv de securitate financiară pentru a opri propagarea crizei, obţinând noi promisiuni de contribuţii, în vederea triplării resurselor sale, conform obiectivului aprobat de G20.

Printre subiectele discutate în cadrul summitului G20 se află şi majorarea resurselor FMI, care ar putea fi dublate la 500 miliarde dolari, sau chiar triplate la 750 miliarde, aşa cum solicită Statele Unite. O dublare imediată a resurselor fondului, în prezent de 250 miliarde de dolari, va fi posibilă prin contribuţii bilaterale, dintre care două intrări de câte 100 miliarde de dolari fiecare, ale Japoniei şi Uniunii Europene, la care se vor adăuga alte contribuţii,  de la Norvegia şi Canada. 

Fondul va actiona, de asemenea, şi prin intermediul Noilor Acorduri de împrumuturi (NAB) înfiinţate în 1998, în care suma ar putea fi majorată cu 250-500 miliarde dolari. La rândul său, Banca Mondiala îşi va majora, în urmatorii trei ani, capacitatea de împrumut cu 100 miliarde dolari pe an. 

Rolul de supraveghere, previziunile şi sfaturile FMI, care beneficiază de o perspectivă mondială şi de experienţă din timpul crizelor anterioare, sunt acum foarte solicitate, iar G20 apelează deseori la acestea. Acum, FMI participă la elaborarea unei gândiri asupra învăţămintelor ce trebuie trase din această criză pe planul politicii economice, al reglementării şi al reformei arhitecturii financiare mondiale. Fondul lucrează, în strânsă colaborare cu guvernele şi alte instituţii internaţionale, pentru a defini cum va arăta lumea după criză şi încercă să împiedice producerea de noi crize pe viitor. Au fost deja luate măsurile pentru a facilita analiza riscurilor, plasând-o într-o perspectivă internaţională şi se examinează legăturile dintre economia reală, sectorul financiar şi stabilitatea externă, în special prin aplicarea unui exerciţiu de alertă avansată, în colaborare cu Consiliul de stabilitate financiară şi reamenajarea programelor de evaluare a sectorului financiar.

Este important ca supravegherea ţărilor să fie cât mai eficientă, în aşa fel încât să fie mai imparţială, mai clară şi mai deschisă.

Între alte măsuri care vizează ajutarea ţărilor în timpul crizei economice mondiale, FMI îşi întăreşte capacitatea de împrumut şi a aprobat o reformă majoră a modalităţilor intervenţiilor sale, oferind sume mai ridicate şi adaptându-le la condiţiile speciale ale ţărilor beneficiare. 

Reforma Băncii Mondiale ar trebui să se încheie în primăvara anului 2010. Reformele instituţiilor de la Bretton Woods ar trebui să permită ţărilor subreprezentate să fie mult mai susţinute, să-şi crească cotele parte şi reprezentarea lor pe baza criteriilor obiective, ţinându-se cont de schimbările pe care le cunoaşte economia mondială. S-a apreciat, de asemenea, că băncile multilaterale de dezvoltare trebuie să fie corect capitalizate pentru a putera să-şi îndeplinească mandatul de bază.

În privinţa susţinerii ţărilor cele mai sărace din lume, G20 şi-a exprimat voinţa de a susţine relansarea acestora şi s-a arătat favorabil investiţiilor în securitatea alimentară pe termen lung, reducerii precarităţii energetice şi îmbunătăţirii accesului la finanţare, atât pentru întreprinderile mici şi mijlocii, cât şi pentru familiile cu venituri modeste.

Angajamentele luate în cadrul obiectivelor „Mileniului pentru dezvoltare” trebuie să se concretizeze, iar ţările donatoare trebuie să-şi ţină promisiunile, cu scopul de a realiza obiectivele fixate la nivel internaţional, în domeniul ajutorului public pentru dezvoltare. 

G20 apreciază că ar trebui adoptată, fără întârziere, iniţiativa Consiliului European, din februarie 2001, „Totul în afară de arme”
, care garantează accesul fără taxe de vamă şi de contingent, pentru toate produsele, în afară de arme şi muniţii, ale celor 49 de ţări, cele mai puţin dezvoltate. Regulamentul acestei iniţiative a fost integrat în sistemul generalizat de preferinţe
.

În cadrul summit-ului G20, au fost şefi de stat care, depăşind problema măsurilor împotriva recesiunii, au făcut referiri la provocările climatice. După ce s-a vorbit mult despre criza de apă din lume, preşedintele sud-coreean, Lee Myung-bak şi preşedintele brazilian, Luiz Ignacio Lula da Silva, au insistat asupra acţiunii ţărilor bogate împotriva schimbărilor climatice care îngrijorează întreaga lume.
Preşedintele francez, Nicolas Sarkozy, a pledat pentru crearea unei organizaţii mondiale a mediului şi pentru punerea în aplicarea a taxei carbon, împotriva dumping-ului din domeniul mediului.

Acelaşi sentiment de îngrijorare l-a manifestat şi premierul britanic, Gordon Brown, care consideră că dacă la Copenhaga nu se va ajunge la un acord asupra acestui subiect, nu va mai exista o a doua şansă.

Apreciind că schimbarea climatică este mult mai rapidă decât s-a prevăzut, în perspectiva Summit-ului de la Copenhaga, G20 a acordat un larg spaţiu de dezbatere împărţirii efortului de finanţare a luptei de stopare a cauzelor acesteia.

          Riscurile pe care le implică sunt reale şi deja consecinţele se văd. Aceasta demonstrează cât de este de urgentă un acord, la nivel planetar, care se va încheia la Copenhaga şi care să-l înlocuiască pe cel de la Kyoto. G20 se vede nevoit să ceară tuturor părţilor participante, accelerarea considerabilă a ritmului negocierilor cu scopul de a garanta succesul acestei conferinţe.

Pentru a reuşi menţinerea creşterii temperaturii medii a planetei sub 2 grade Celsius, raportat la nivelul erei preindustriale, datele ştiinţifice indică necesitatea ca emisiile mondiale de gaz cu efect de seră să înceteze să mai crească până în 2020, să fie reduse, până în anul 2050, cu cel puţin 50% comparativ cu anul 1990 şi, în continuare, să scadă. Ţările dezvoltate ar trebui să-şi reducă emisiile cu cel puţin 80%, până în 2050, aşa cum s-a stabilit la summit-ul G8 de la Aquila. Toate ţările care nu au făcut-o încă, ar trebui să ia măsuri urgente, pentru realizarea angajamentelor în domeniul reducerii emisiilor, pe termen mediu,  concretizate în acţiuni cuantificabile.

Este necesar să se consacre de urgenţă resurse financiare considerabil sporite reducerii emisiilor mondiale de gaz cu efect de seră şi adaptării efectelor inevitabile ale încălzirii climatice. Toate ţările, cu excepţia celor mai puţin dezvoltate, ar trebui să contribuie la finanţarea luptei împotriva schimbărilor climatice în ţările în curs de dezvoltare, finanţările fiind făcute în funcţie de necesităţi, astfel încât ţările respective să primească mai mult decât au contribuit. Angajamentele referitoare la finanţările publice ar trebui să fie repartizate pe baza unei scheme de contribuţie universală, detaliată şi specifică, ţinându-se cont de capacitatea de a contribui şi de responsabilitatea cu privire la emisiile de gaz.

Comisia Europeană estimează că, în ţările în dezvoltare, costul adiţional net total al măsurilor de atenuare şi adaptare s-ar putea ridica la circa 100 miliarde de euro pe an, până în 2020, care va trebui repartizat între finanţarea naţională, o finanţare bazată pe piaţa carbonului şi ajutorul public internaţional. Această estimare presupune ca ţările în dezvoltare, în special cele care sunt cele mai avansate pe plan economic, să ia măsuri de atenuare adecvate.

G20 recunoaşte că este necesar ca ajutorul public internaţional să fie demarat imediat, pentru a răspunde nevoilor urgente de finanţare, în domeniul luptei împotriva schimbărilor climatice, în ţările în dezvoltare, în special în cele mai puţin dezvoltate. Comisia estimează la circa 5 până la 7 miliarde de euro, pe an, nevoile de finanţare pentru perioada 2010-2012, înainte de crearea unei arhitecturi financiare în cadrul unui acord la Copenhaga.

În finalul reuniunii G20, s-a pus problema ca miniştrii de finanţe din cadrul acestuia, să formuleze, până la următoarea reuniune, propuneri referitoare la finanţarea schimbărilor climatice. 

Promovarea securităţii energetice a constituit o altă problemă abordată în cadrul summit-ului G20. În mai multe ţări din cadrul acestui grup, China, Rusia şi India, se acordă subvenţii pentru menţinerea artificială, la nivel scăzut, a preţurilor la cărbune şi petrol, pentru consumatori, ceea ce determină creşterea folosirii carburanţilor fosili precum şi a emisiilor de gaze. G20 a decis, cu acest prilej, interzicerea pe termen mediu, a acestor subvenţii.

G20 şi-a afirmat voinţa de a îmbunătăţi securitatea energetică, întărind transparenţa pieţei petrolului şi a gazului şi de a opri specula, apreciind că este foarte important  să fie comunicate date complete de pe pieţele petroliere naţionale şi să fie adoptate măsurile destinate supravegherii pieţei produselor derivate, negociate în afara bursei, pentru a permite regulatorilor să aibă o viziune mai completă a acţiunilor operatorilor pe piaţă. Este considerată la fel de importantă, dezvoltarea noilor tehnologii cu consum redus de energie, pentru garantarea eficienţei energetice.

Profitând de înalta tribună diplomatică oferită la Pittsburg, Franţa, Statele Unite şi Marea Britanie au fost, dincolo de domeniul economic, de comun acord în acuzele aduse Iranului pentru a fi dezvoltat în secret un loc special destinat îmbogăţirii uraniului. 

Pentru preşedintele american Barack Obama, Iranul şi Coreea de Nord, cu activităţile lor nucleare, se situează pe o pantă periculoasă.

Preşedintele francez Nicolas Sarkozy a averizat Teheranul, afirmând că Iranul comite o mare eroare dacă mizează pe pasivitatea comunităţii internaţionale, pentru a-şi continua programul militar nuclear, recomandând noi sancţiuni în faţa rezistenţei guvernului acestei ţări.

Premierul britanic Gordon Brown se teme că lipsa de intervenţie în privinţa Iranului ar putea da loc unei noi curse a înnarmării şi a arătat disponibilitatea guvernului său de a ajuta ţările care nu recunosc că dispun de arma nucleară, dintre care Iranul şi Coreea de Nord, care ar renunţa la arma atomică pentru a dezvolta energia nucleară civilă.

Preşedintele rus Medvedev a pus accentul asupra eforturilor ţării sale şi al Statelor Unite pentru reducerea armelor nucleare. El doreşte ca Orientul Mijlociu să rămână o regiune denuclearizată şi cheamă la o discuţie în acest sens la nivelul ţărilor din Consiliul de securitate

             Se poate spune că agenda summit-ului G20 a avut în vedere, toate marile probleme cu care se confruntă lumea, în acest moment marcat de criza economică şi financiară.
PIB ŞI ALŢI  INDICATORI
Până în prezent, Produsul Intern Brut (PIB) este instrumentul de măsurare a dezvoltării globale a societăţii şi a progresului, cel mai bine cunoscut. Cadrul şi regulile de calculare a PIB-ului sunt stabilite prin sistemul european al conturilor naţionale care este, în mare măsură, compatibil cu sistemul conturilor naţionale   al Naţiunilor Unite.

Conceput în anii 1930, PIB-ul a devenit o referinţă standard, utilizată de către factorii de decizie din lumea întreagă şi folosită frecvent în dezbaterile publice. PIB-ul cumulează valoarea adăugată a tuturor activităţilor economice cu specific monetar. El se bazează pe o metodă clară care permite efectuarea comparaţiilor în anumite perioade de timp, între diferite ţări sau regiuni.
Prin natura şi scopul său, PIB-ul nu permite, însă, furnizarea de informaţii asupra tuturor problemelor abordate în cadrul dezbaterilor politice. El nu măsoară  aspectele legate de mediu sau de integrarea socială şi, atunci când este folosit în analize sau dezbateri politice, trebuie să se ţină seama de aceste limite ale sale.

Necesitatea de a elabora date şi indicatori care să completeze PIB-ul este tot mai frecvent recunoscută şi constituie obiectivul a numeroase iniţiative internaţionale. Începând cu Declaraţia de la Istanbul din iunie 2007, la cel de-al  doilea Forum mondial al Organizaţiei pentru Cooperare Economică şi Dezvoltare (OCDE) asupra statisiticilor, informaţiilor şi politicilor,  participanţii, Comisia Europeană, Organizaţia pentru Cooperare Economică şi Dezvoltare (OCDE), Conferinţa Islamică, Naţiunile Unite, Programul Naţiunilor Unite pentru Dezvoltare (PNUD) şi Banca Mondială, au convenit asupra necesităţii ca birourile naţionale de statistică, organismele academice, publice şi private să lucreze împreună cu societatea civilă la elaborarea unor noi metode de măsurare a progresului societăţii, dincolo de indicatorii economici tradiţionali cum este PIB-ul, în fiecare ţară. La încheierea lucrărilor forumului, OCDE a propus lansarea unui proiect mondial numit „Cum măsurăm progresul societăţilor”. 

În noiembrie 2007, împreună cu Parlamentul European, Clubul de la Roma, Fondul Mondial pentru Natură - World Wide Fund for Nature (WWF) şi OCDE, Comisia Europeană a organizat Conferinţa „Dincolo de PIB”, care a arătat că factorii de decizie politică, experţii economici, sociali şi de mediu, precum şi reprezentanţii societăţii civile, sunt favorabili elaborării unor indicatori de completare a PIB-ului, care să poată furniza informaţii mai detaliate în sprijinul luării deciziilor la nivel politic.

 În statisticile la nivel mondial, PIB-ul arată că producţia marilor puteri ale lumii creşte necontenit, începând din anii ’50. Totuşi, dacă luăm în calcul alţi indicatori, apare clar că progresul nu a evoluat în acelaşi ritm pe care îl arată PIB-ul şi că, în anumite perioade, bunăstarea economică chiar a stagnat.

În ultimii 20 de ani, au fost realizaţi numeroşi alţi indicatori pentru a completa PIB-ul, pentru a măsura progresul economic şi sănătatea unei economii. Aceştia integrează aspecte care nu sunt luate în considerare de către PIB, cum ar fi acumularea bogăţiilor pe termen lung (bogăţii naturale, bogăţie economică şi bogăţie socială), şi speranţa de viaţă, rata de alfabetizare, nivelul de educaţie şi efectul negativ al poluării şi al degradării resurselor.

Unii dintre aceşti indicatori au fost folosiţi pentru a măsura „progresele reale” înregistrate în fixarea obiectivelor. Totodată, aceşti indicatori nu sunt omogeni şi folosirea lor nu este generalizată. ONU foloseşte un indicator alternativ, indicele de dezvoltare umană, care măsoară speranţa de viaţă, educaţia şi nivelul de viaţă în întreaga lume. PIB-ul contribuie la calculul acestuia.   

Conform unei comunicări a Comisiei Europene, intitulată „PIB-ul şi dincolo de el. Cum măsurăm progresul unei lumi în schimbare”, adoptată la 20 august a.c, există argumente pentru completarea PIB-ului cu statistici care acoperă şi alte probleme economice, sociale şi de mediu, de care depinde bunăstarea populaţiilor.

Printre cele cinci prime iniţiative prevăzute de Comisia Europeană, se găseşte dezvoltarea unui indice detaliat de mediu şi îmbunătăţirea indicatorilor referitori la calitatea vieţii, cu scopul completării PIB-ului.

Uniunea Europeană lucrează acum la punerea la punct a unui indicator care ar permite măsurarea progresului în materie de protecţie a mediului şi care ar utiliza, printre altele, un sistem contabil integrat şi alţi subindicatori pentru îmbunătăţirea elaborării politicilor. O primă versiune a acestuia ar trebui să fie operaţională până la sfârşitul lui 2009.
Documentul identifică acţiuni ce trebuie întreprinse pentru dezvoltarea indicatorilor mai cuprinzători decât PIB-ul. Conform Comisiei Europene, această gândire ar putea, de asemenea, să contribuie la aplicarea noilor obiective strategice pentru Strategia de la Lisabona de după 2010.

În locul simplei utilizări a resurselor, acest sistem ar putea include inventarul resurselor naturale şi ale capitalului uman şi social. El se concentrează, de asemenea, asupra rolului ecosistemelor în domeniul contribuţiei la bunăstarea populaţiei.
În opinia Comisiei, amprenta  ecologică (măsoară impactul uman asupra naturii) şi amprenta carbon (măsoară volumul de dioxid de carbon, CO2, emis prin arderea combustibililor fosili, de către instituţii şi persoane fizice) sunt viitori candidaţi la dezvoltarea indicatorilor pentru un indice detaliat de mediu care să completeze PIB-ul. Dar tot Comisia subliniază că aceşti doi indici sunt totuşi limitaţi pentru că amprenta carbon ia în calcul doar emisiile de gaze cu efect de seră, iar  amprenta ecologică nu include impactul asupra apei, de exemplu.
Acest indice va ajuta la examinarea rezultatelor eforturilor de protecţie a mediului în următoarele domenii:
· schimbarea climatică şi utilizarea energiei;
· natură şi biodiversitate;
· poluarea aerului şi impactul asupra sănătăţii;
· utilizarea şi poluarea apei;
· producerea deşeurilor şi utilizarea resurselor.
Alte iniţiative propuse includ dezvoltarea unui „Tablou de bord al dezvoltării durabile”, a cărei primă versiune ar trebui să fie prezentată până la sfârşitul anului 2009.

Politicile naţionale şi comunitare vor fi, în final, apreciate după capacitatea lor de  a înregistra progresul, îndeplinindu-şi obiectivele stabilite pe o bază solidă, în domeniul social, economic şi de mediu precum şi în funcţie de capacitatea lor de a îmbunătăţi nivelul de viaţă al cetăţenilor europeni. Pentru aceasta, viitoarele politici vor trebui să se bazeze  pe date riguroase, să fie actualizate şi general acceptate, acoperind toate problemele importante.
EFORTURI DE LIMITARE A SECRETULUI BANCAR

Organizaţia pentru Cooperare Economică şi Dezvoltare (OCDE) a retras de pe lista gri, întocmită la Summit-ul G20 din luna aprilie a acestui an, paradisurile fiscale Elveţia şi Monaco.

Elveţia a semnat un protocol de convenţie fiscală, pentru îmbunătăţirea schimburilor de informaţii cu Statele Unite. Acesta este cel de-al XI-lea acord de schimburi de informaţii fiscale, semnat de ţara cantoanelor, în conformitate cu standardele OCDE. El va fi, în curând, urmat de cel de-al XII-lea acord semnat de această ţară, în urma deciziei de a se conforma standardelor OCDE în domeniul transparenţei şi schimburilor de informaţii fiscale, limitând practica secretului bancar.

Monaco, după ce a fost introdus pe lista gri, întocmită de G20 în aprilie, a anunţat că a încheiat 11 acorduri de transparenţă fiscală, urmând cel cu Germania, Australia şi Olanda. În prezent, Monaco figurează pe aşa-numita „listă albă”, a ţărilor ce urmează o politică fiscală în conformitate cu criteriile OCDE.

Problemele pe care le generează firmele înregistrate în paradisuri fiscale autorităţilor din ţările în care acestea îşi desfăşoară activitatea au determinat publicarea unor liste ale statelor necooperante sau mai puţin cooperante din punct de vedere fiscal, precum şi ale celor care şi-au asumat angajamente de a se supune standardelor occidentale, dar încă nu le-au pus înaplicare. Cele trei liste au fost publicate de către OCDE la cererea G20.

Pe prima listă „gri” se află Costa Rica, Malaesia, Filipine şi Uruguay, care nu şi-au asumat niciun angajament de a se conforma standardelor internaţionale în domeniul fiscal.

Cea de-a doua listă gri cuprinde ţări considerate în mod tradiţional ca paradisuri fiscale, pentru că legislaţia lor permite evaziunea şi cuprinde două categorii:
1) statele care şi-au asumat angajamente, dar nu au întreprins nimic în acest sens;

2) cea a paradisurilor fiscale identificate.

PENTRU O LUME FĂRĂ ARME NUCLEARE

Preocuparea exclusivă a Consiliului de securitate al ONU asupra problemei dezarmării şi a luptei împotriva proliferării nucleare a fost o premieră pentru cei 15 membri ai organului de decizie al Naţiunilor Unite, ai cărei 5 membri permanenţi cu drept de veto sunt, cu toţii, mari puteri nucleare declarate. Această iniţiativă americană, a unui summit extraordinar pe tema dezarmării nucleare, pune în evidenţă hotărârea de neclintit a administraţiei Obama în această privinţă, în comparaţie cu cea a lui George Bush, care a ignorat angajamentele internaţionale luate în domeniul dezarmării, de administraţiile care-i precedaseră.

Reunit la New York, pentru a cincea oară de la crearea sa, în 1946, şi fiind pentru prima dată când o asemenea şedinţă a fost prezidată de un şef de la Casa Albă, Consiliul de Securitate al ONU a adoptat, în unanimitate, la 24 septembrie a.c., sub preşedinţia lui Barack Obama, o rezoluţie pentru instaurarea unei lumi denuclearizate. 

Rezoluţia de inspiraţie americană, ratificată de către Consiliu, solicită noi eforturi în domeniul dezarmării nucleare din partea ţărilor deja dotate cu acest tip de armament şi-i îndeamnă pe toţi cei care nu au semnat încă Tratatul de neproliferare din 1970 (TNP), să-l ratifice. Rezoluţia cere statelor membre ale ONU să-şi ţină promisiunea de a nu produce materiale fisibile care intră în componenţa ogivelor nucleare, în mijlocul eforturilor de a se  stopa proliferarea acestor arme. În prezent, TNP numără 189 de membri. 

Obama a afirmat că a organizat acest summit pentru a concentra, la cel mai înalt nivel, dezbaterile asupra ameninţării fundamentale asupra securităţii tuturor popoarelor şi tuturor naţiunilor: proliferarea şi recurgerea la arme nucleare. În ochii preşedintelui american, anul viitor va fi unul absolut critic pentru a determina dacă eforturile pentru a opri propagarea şi folosirea armelor nucleare vor fi încununate de succes. 

Ban Ki-moon, secretarul general al ONU, în deschiderea reuniunii, a făcut apel la membrii adunării generale să răspundă solidar la problema nucleară, la provocările schimbărilor climatice, şi la cele ale sărăciei.

Semnatarii Tratatului de neproliferare, care nu deţin arme nucleare, se plâng de mult timp de absenţa eforturilor concrete de dezarmare a acelor cinci membri permanenţi ai Consiliului de securitate: Rusia, Statele Unite, Franţa, Marea Britanie şi China precum şi de o altă mare problemă a lor, aceea de a nu putea face parte dintre membrii permanenţi. 

Vizând India, Pakistanul şi Israelul, fără să le numească, rezoluţia adoptată invită celelalte state nucleare nesemnatare ale tratatului să se alăture eforturilor pentru scoaterea lumii de sub ameninţarea atomică.

Barack Obama şi omologul său rus, Dmitri Medveev, au vorbit în cadrul summit-ului Consiliului de securitate despre negocierile lor pentru un nou tratat de reducere a stocurilor lor de arme nucleare.

Ei au căzut de acord că Iranul se expune la noi sancţiuni dacă nu cooperează cu comunitatea internaţională.

Preşedintele american Barack Obama a îndemnat la acţiune pentru o nouă eră de cooperare multilaterală pentru a face faţă provocărilor planetei. El a făcut un prim bilanţ al mandatului său, reluând, una câte una, deciziile pe care le-a luat din ianuarie până în prezent: interzicerea torturării prizonierilor, favorizarea instalării păcii între israelieni şi palestinieni, retragerea trupelor de luptă din Irak.

Obama a afirmat că aceia care au obiceiul să critice America pentru deciziile şi acţiunile sale în lume, nu pot să stea deoparte şi să aştepte ca America să rezolve singură toate problemele planetei, apreciind că a sosit timpul ca fiecare stat să-şi asume partea de responsabilitate în cadrul răspunsului global la provocările mondiale.

La rândul său, preşedintele Sarkozy, a făcut apel la reforma neîntârziată a ONU, fie că se va reforma şi va deveni mai legitimă, fie că va alege imobilismul şi, astfel, deciziile vor fi luate în afara cadrului său. În opinia sa, trebuie lărgit cercul membrilor permanenţi şi nepermanenţi, trebuie pus capăt subreprezentării de neacceptat a Africii, trebuie să li se acorde Braziliei, Indiei, Japoniei chiar şi Germaniei, statutul de membru permanent.

Şeful guvernului italian, Silvio Berlusconi, a fost mai reţinut în privinţa lărgirii Consiliului de securitate, deoarece noii membri nu ar face decât să crească sentimentul de excluziune pentru alte ţări, chiar dacă motivaţia ar fi asigurarea păcii în lume.

Un „Da” de 67,13% dă uitării un „Nu” de 53,4%

Rolul decisiv în votul irlandezilor din 2 octombrie l-a avut criza mondială şi mai puţin argumentele Comisiei Europene. Preocupaţi de nivelul şomajului, 12,2,% în luna august, şi de creşterea spectaculoasă a datoriei externe, liniştiţi de garanţiile date de Bruxelles în ceea ce priveşte păstrarea suveranităţii lor, în patru domenii cheie – menţinerea interzicerii avorturilor, fiscalitatea, neutralitatea şi menţinerea unui comisar european pentru fiecare ţară – şi îngrijoraţi de a se vedea marginalizaţi în cazul unui nou „nu”, trei milioane de alegători irlandezi au schimbat radical situaţia primului referendum din 12 iunie 2008, când 53,4% au votat împotriva tratatului. La cel de-al doilea referendum din 2 octombrie a avut loc o  întoarcere la 90 de grade cu care Irlanda era deja obişnuită: în iunie 2001, majoritatea irlandezilor respinseseră cu 54% Tratatul de la Nisa, înainte de a-l adopta la o a doua votare, în octombrie 2002.

Problema pusă de acest al doilea referendum irlandez este în realitate mult mai sensibilă. Singura ţară din UE care consultă direct populaţia asupra Tratatului de la Lisabona – aşa cum o obligă jurisprudenţa Curţii Supreme irlandeze în cazul unei modificări constituţionale -, Irlanda are valoare de simbol. Dacă un nou „nu” ar fi apărut, ar fi provocat o adevărată degringoladă la nivel comunitar, după cum şi o victorie la limită a lui „da”, ar fi complicat dezbaterea în cazul celor 27 de membri.

Uniunea Europeană a fost, deci, eliberată de sub presiunea îngrijorării de voturile din urnele irlandeze, care, în afară de deblocarea instituţională, au adus o importantă componentă democratică.

Noua legislaţie europeană va înlesni mecanismul de adoptare a deciziilor în cadrul UE şi, de asemenea, va conferi Uniunii statutul de subiect internaţional unic. Intrarea în vigoare a tratatului de la Lisabona va însemna apariţia unui vot unitar în UE. Noua procedură de vot , care nu se va mai baza, ca până acum, pe consens, va permite UE să fie o singură voce. De asemenea, va fi ales un preşedinte pe termen lung al celor 27 şi un diplomat cu atribuţii sporite în politica externă a Uniunii, care are o populaţie de aproape o jumătate de miliard de oameni.
 Preşedintele Comisiei Europene, Jose Manuel Barroso, preşedintele Franţei, Nicolas Sarkozy, cancelarul Germaniei, Angela Merkel, şi fostul premier al Belgiei, Guy Verhofstadt, în prezent liderul grupului liberal din Parlamentul European, au subliniat faptul că, din acest moment, toate popoarele Uniunii au aprobat textul tratatului. Acest vot masiv în favoarea lui „da” este, deci, sinonimul încrederii şi solidarităţii şi întăreşte statele membre ca o comunitate bazată pe principiul încrederii mutuale.

Dacă Tratatul de la Lisabona ar fi fost respins, toate instituţiile comunitare ar fi plătit scump votul negativ al irlandezilor. Situaţia creată în 2005, cu acel „nu” al francezilor şi olandezilor pentru proiectul de Constituţie europeană, s-ar fi reinstalat. Irlanda ar fi rămas în Uniunea Europeană şi toate statele membre ar fi trebuit să-şi întărească legăturile lor interguvernamentale. Suveranitate partajată ar fi fost puternic afectată.

Reales la 16 septembrie de Parlamentul European, conform prevederilor Tratatului de la Nisa, dar cu majoritatea calificată cerută de Tratatul de la Lisabona, Jose Manuel Barroso este acum pe poziţie de forţă, pentru că el trebuie să negocieze cu statele membre reînnoirea Comisiei Europene, al cărei mandat se încheie la sfârşitul lui noiembrie. Dovada este dorinţa sa declarată de a încheia, cât mai repede cu putinţă, procedurile pentru intrarea în vigoare a noului tratat.

În privinţa ratificării finale a Tratatului de la Lisabona, după ce Germania l-a ratificat la sfârşitul lunii septembrie, singura  problemă rămâne Cehia. Preşedintele eurosceptic Vaclav Claus a declarat că pentru a semna tratatul, aşteaptă mai întâi pronunţarea Curţii Constituţionale asupra validităţii acestuia. Partidul Conservator planifică un referendum cu privire la acest document, în cazul în care va veni la putere în urma alegerilor din primăvara următoare, iar tratatul nu ar intra în vigoare până atunci şi insistă ca această ţară să nu finalizeze ratificarea înainte de alegerile din Marea Britanie. Dacă Cehia şi Marea Britanie vor face front comun, aceste încercări de subminare a adoptării tratatului vor fi, însă,  contracarate cu fermitate, în primul rând de Franţa şi Germania, aşa încât, euroscepticii nu vor reuşi să stopeze acest proces. 
Este necesar să se înţeleagă că Tratatul de la Lisabona, ca orice instrument juridic, nu rezolvă absolut totul. Cei 27 de membri ai Uniunii vor trebui să gândească şi să simtă la fel faţă de Europa şi să găsească voinţa politică necesară pentru a o impune în ierarhia mondială. Mai mult ca oricând, rolul principal în acest context revine tandemului Franţa-Germania.

Acum când se instalează o nouă guvernare economică şi financiară în lume, bazată pe rolul crescând al Chinei şi al statelor emergente, Europa nu poate irosi nicio clipă. Dacă statele membre ale UE doresc să-şi asigure continuitatea şi să-şi apere interesele pe scena internaţională, nu au altă soluţie decât să-şi unească forţele şi să se doteze, prin Tratatul de la Lisabona, cu instituţii cât mai stabile şi credibile posibil.

UN NOU ŞOC AL VIITORULUI?
             Alvin Toffler, celebrul futurolog şi autor al unor cărţi celebre, precum “Al treilea val” şi “Şocul viitorului”, cel care a pus bazele unei noi discipline, futurologia, este una dintre cele mai influente voci din domeniul comunicării şi al afacerilor. 

De pe această poziţie, Toffler îndreaptă acuzaţii grave către bancherii de pe Wall Street care au creat rapid noi instrumente financiare foarte complexe, puse pe piaţă cu o rapiditate surprinzătoare, încât instituţiile din Washington s-au trezit în plină criză, înainte de a înţelege ce se întâmplă, ceea ce a demonstrat că  sistemul instituţional american este desincronizat. Wall Street a creat, astfel, o criză care a aruncat omenirea în recesiune.

Toffler refuză să facă o evaluare a crizei actuale care afectează statele lumii, prin comparaţie cu criza anilor '30, care nu a cunoscut o asemenea accelerare fără precedent a economiei, globalizarea şi efectele rolului primordial pe care şi l-au asumat SUA. El apreciază chiar că această abordare comparativă este aberantă, deoarece nu eventualele asemănări dintre cele două perioade de criză, ci diferenţele dintre ele sunt cele care trebuie să reţină atenţia. În opinia sa, ştiinţa economică ignoră factori esenţiali, cum ar fi timpul, fără de care nu se poate înţelege ce s-a întâmplat în cazul celorlalte crize economice anterioare. Toffler este îngrijorat de incapacitatea oamenilor de a percepe adevăratul pericol, dat de faptul că economia şi-a atins limita.

În privinţa soluţiilor care ar putea conduce la ieşirea din criză, Alvin Toffler este destul de prudent. El recunoaşte că este necesar ca locul Americii în economia mondială să fie reevaluat. Oricum, soluţia salvatoare nu trebuie aşteptată  de la guvernul american.Toffler nu este de acord cu strategia SUA de a investi, acum, în industrie, deoarece, industria nu mai constituie sursa principală a locurilor de muncă ci, mai degrabă, crede în dezvoltarea serviciilor şi ştiinţei, punând mai presus de orice „importanţa cunoaşterii”.

ORAŞELE INTELIGENTE ALE  VIITORULUI

Comisia Europeană a propus, în noiembrie 2007, un plan strategic pentru tehnologiile energetice cu scopul de a ajuta UE să-şi îndeplinească obiectivele în domeniul energiei regeneraebile şi reducerii emisiunilor de CO2. UE speră că o strategie coerentă va aduce mai multă cooperare şi va îndrepta Europa către investiţii mai mari în domeniul cercetării energetice. 
Planul Strategic pentru Tehnologii Energetice (SET), îndeamnă la o mai bună cooperare la nivel european în vederea promovării inovaţiei şi propune următoarele măsuri:

· iniţiative industriale europene pentru dezvoltarea energiei eoliene, solare, biomasei, a captării şi stocării CO2 şi a reţelelor electrice. Iniţiativele vor putea fi finanţate în moduri diferite, cum ar fi partenerii publici-privaţi şi împărţirea cheltuielilor între statele membre;
· o alianţă europeană a cercetării în domeniul energiei, care să organizeze coordonarea între universităţi şi instituţiile specializate;
· un nou sistem de informare asupra tehnologiilor energetice;
· organizarea, în 2009, a unei reuniuni europene asupra tehnologiilor energetice.

Aceste recomandări sunt prezentate într-un proiect de comunicare asupra finanţării planului strategic SET. 

La Bruxelles se manifestă o anumită îngrijorare asupra faptului că Europa investeşte de patru ori mai puţin în sectorul energetic şi al cercetării în comparaţie cu anii ’80, când UE putea face faţă crizei petroliere. La nivelul UE există speranţa că propunerile sale de finanţare din planul SET, aşteptate de mult timp, vor contribui la accelerarea dezvoltării pieţei tehnologiilor verzi. Astăzi, chiar dacă această piaţă există, este prea scump să concureze cu energiile fosile.

Comisia Europeană afirmă că ar trebui să se investească milioane de euro în cercetarea de bază, în următorii zece ani, pentru a se ajunge la nivelul Statelor Unite. În cursul următorilor cinci ani, Washington a prevăzut cheltuirea a aproape 555 milioane de euro, în cercetarea în domeniul energiei.

 Un proiect al Comisiei Europene prevede selecţionarea a 25 până la 30 de oraşe europene pentru experimentarea tehnologiilor verzi până în anul 2020.

Aceste “oraşe inteligente”vot constitui nucleul de la care se va porni “reţelele inteligente”, o nouă generaţie de imobile şi de mijloace de transport alternative, care vor fi dezvoltate în Europa.

Aceste oraşe ar trebui să devină campioanele eficienţei energetice şi ale energiei regenerabile, în care maşinile electrice vor fi alimentate cu electricitate provenind din energia regenerabilă, produsă chiar în astfel de clădiri. Comisia speră să înceapă această operaţiune, în zone în care emisiile de CO2 sunt mai slabe şi apoi să le extindă în oraşe şi regiuni întregi.

Această propunere prevede, în paralel, dezvoltarea pe scară largă şi a altor tehnologii cu emisii slabe de carbon.

UE ar trebui să construiască de la 5 până la 10 dispozitive pentru experimentarea noilor instalaţii care folosesc energia eoliană. De asemenea, UE ar trebui să se preocupe de punerea de punct a motoarelor eoliene de nouă generaţie. Aceasta ar contribui la producerea de energie „offshore”. Scopul este producerea în acest mod, a unei cincimi din necesarul energetic al UE, până în anul 2020. 

Pentru a profita de resursele de energie solară, Comisia Europeană mai prevede montarea a cinci instalaţii pilot fotovoltaice şi pentru prima oară,  zece instalaţii pe baza principiului „solar de concentrare”, care permite atingerea unei temperaturi ridicate cu costuri reduse.

Mai mult, planul propune demonstrarea, pe scară largă, a posibilităţilor dispozitivelor de captare şi de stocare a carbonului, deschiderea a 30 de uzine de biomasă şi a  reactoarelor nucleare de nouă generaţie în Europa.

Publicarea acestui plan de finanţare a fost amânată de mai multe ori, dar trebuie să fie dat publicităţii la reuniunea din 21-22 octombrie, de la Stockholm, organizată de preşedinţia suedeză a UE.

Proiectul acestui plan apreciază la aproximativ 50 miliarde de euro cheltuielile care vor fi angajate în următorii zece ani. Aceasta înseamnă aproape  dublarea investiţiilor UE prevăzute pentru acest domeniu.

Comisia prevede repartizarea costurilor între sectorul public şi cel privat. Acţiunea UE ar putea să fie deosebit de eficientă în cadrul programelor pe termen lung, în care riscurile şi costurile sunt ridicate.

Proiectul acestui plan prezintă un întreg ansamblu de instrumente financiare europene, care ar putea fi utilizate. Statele europene membre ar putea, de asemenea, să se ajute cu venituri provenite din sistemul scoaterii la licitaţie al cotelor de CO2, reinvestind în dezvoltarea tehnologiilor adecvate.

Totodată, Comisia propune exploatarea fondurilor neutilizate ale programelor alocate în proiectele din domeniul energiei, pentru finanţarea costurilor iniţiale ale iniţiativelor de tipul „oraşe inteligente”, între 2011-2013 şi susţinerea altor tehnologii verzi.

FMI VINDE DIN ACTIVELE SALE ÎN AUR
Recent, Consiliul de administraţie al FMI a aprobat punerea în vânzare a unei părţi limitate din activele în aur ale instituţiei, precizând că aceste vânzări vor fi făcute, în aşa fel încât, să nu perturbe piaţa internaţională a aurului.
 Consiliul FMI a aprobat vânzarea a unei tranşe de 403,3 tone de aur, ceea ce reprezintă în jur de 1/8 din activele sale. Suma obţinută din aceste vânzări va ajuta la constituirea unei noi forme de venit, care va da acestei instituţii, de 186 de membri, mai puţină dependinţă faţă de încasările provenite din împrumuturi, în vederea acoperirii finanţării activităţilor sale, altele decât împrumuturile, printre care, supravegherea politicilor economice şi financiare ale membrilor săi. O parte din fondurile strânse, va contribui la finanţarea împrumuturilor acordate ţărilor cu venit scăzut.

În calitate de cel de-al treilea deţinător oficial de aur din lume, după Statele Unite şi Germania, FMI recunoaşte că trebuie să fie foarte atent la posibilele repercusiuni ale operaţiunilor sale pe piaţa aurului, care, dacă sunt multiplicate brusc, ar risca să perturbe această piaţă. FMI îşi ia, în prezent, anumite precauţii, tocmai pentru a preveni asemenea perturbări. 
Pentru această vânzare, a fost fixat plafonul fix de 403,3 tone, deja cunoscut pe piaţă, deoarece acesta nu a mai fost modificat, după ce Consiliul a aprobat noua formă de venit, în aprilie 2008. Un rol decisiv în astfel de operaţiuni îl joacă transparenţa, FMI având obligaţia de a informa, prealabil, pieţele, asupra vânzărilor sale de aur. Înainte de a se adresa pieţei, FMI ar putea vinde aur, direct,  băncilor centrale sau altor deţinători oficiali de aur, dacă aceştia îşi manifestă interesul pentru asemenea operaţiuni. 

Vânzările de aur pe piaţă trebuie să fie eşalonate în timp, conform demersului monitorizat cu succes de instituţiile care participă la Acordul asupra activelor în aur ale băncilor centrale.

În virtutea acestui acord, care a fost reînnoit în luna august a.c., participanţii la acest acord au plafonat vânzările totale la 400 de tone pe an şi la 2.000 de tone pentru perioada de 5 ani, care a început în 27 septembrie 2009. Se apreciază că vânzările FMI se pot încadra între aceste plafoane, de unde şi faptul că FMI nu va depăşi acest volum, în vânzările sale oficiale de aur. Pentru a se asigura pieţele că vânzările de aur sunt efectuate în mod responsabil,  acestea vor primi informaţii, în mod regulat.

Noua formă de venit se bazează pe recomandările Comitetului însărcinat să studieze un mod viabil de finanţare a FMI, pe termen lung, din ianuarie 2007. Noua formă de venit urmăreşte diversificarea surselor de venit ale FMI şi armonizarea lor cu diverse alte misiuni ale acestei instituţii. Unul dintre pilonii noii forme este constituirea unui venit fix, obţinut în urma vânzărilor de aur. Acest venit trebuie să fie fructificat într-o manieră compatibilă cu natura publică a fondurilor de investiţii şi să producă un venit care să ajute la acoperirea cheltuielilor administrative ale FMI.
Până acum, FMI a vândut aur, în mai multe rânduri. După amendarea statutului său, în 1978, FMI poate să vândă direct aur, dar doar la cursul pieţei, sau să accepte aur, conform regulamentului obligaţiilor membrilor săi, la un preţ fixat în funcţie  de cursul pieţei, la data acceptării. Aceste tranzacţii necesită o majoritate de 85% din numărul total de voturi atribuite.

FMI a acceptat să strângă până în 2014, 17 miliarde de dolari, în vederea acordării de împrumuturi ţărilor cu venit mic, în cea mai mare parte din Africa, pe care criza mondială le-a afectat grav.
TAXA CARBON

Preşedintele francez, Nicolas Sarkozy,  şi cancelarul Germaniei, Angela Mekel,  au adresat Statelor Unite o scrisoare comună, în care îşi exprimă dorinţa de a merge mai departe decât pachetul energie-climă, în cadrul unui acord internaţional ambiţios. Ei solicită să se fixeze, chiar din 22 septembrie, data unui summit al Naţiunilor Unite, consacrat schimbărilor climatice, pe tema  problemelor principale ale acordului stabilit  la Copenhaga.
O altă scrisoare franco-germană a fost adresată secretarului general al Naţiunilor Unite, Ban Ki-Moon, în perspectiva Conferinţei de la Copenhaga, pentru a susţine elaborarea unui mecanism, la frontierele Europei, care să-i permită acesteia să ducă lupta contra emisiilor de carbon, în ipoteza în care, la Copenhaga, nu se va ajunge la un acord unanim. 
 Preşedintele Comisiei Europene, José Manuel Barroso, aprecia la începutul lunii septembrie, că orice discuţie asupra măsurilor de adaptare ( nn. a emisiilor de carbon), la frontierele Europei, este prematură pentru că prioritatea UE constă în a ajunge la un acord mondial, la Copenhaga. Preşedintele Sarkozy consideră că ideea sa prinde tot mai mult la liderii din cadrul UE, nu ca o măsură protecţionistă, ci ca un mijloc de reechilibrare a termenilor liberului schimb şi al concurenţei.
 Declaraţia finală a Consiliului European din 17 septembrie a.c. impulsionează puternic economiile emergente la creşterea contribuţiilor lor financiare, în lupta împotriva schimbărilor climatice, într-o lume în schimbare.

Comisia Europeană estimează că finanţarea totală, destinată ajutării ţărilor în dezvoltare, în vederea adoptării unor surse de energie cu consum mic de carbon precum şi pentru a se adapta la preconizata creştere a inundaţiilor şi furtunilor din cauza schimbării climatice, ar putea să se ridice la 100 miliarde de euro anual în 2020.
La nivelul UE cât şi la cel planetar, schimbările climatice produc îngrijorare şi dau naştere unor preocupări şi măsuri concrete, inclusiv în domeniul reglementărilor. Planul comunitar prevede ca ţările membre să primească dreptul la o anumită cantitate de emisii de gaze. Acestea sunt apoi redistribuite unităţilor industriale, cum ar fi centralele electrice sau oţelăriile. 

La nivelul politicilor naţionale, există, însă, anumite rezerve în aplicarea acestora. De pildă, Slovacia a fost primul stat membru al UE care a intentat o acţiune împotriva Comisiei Europene, cu privire la obligaţia de a diminua emisiile de CO2. Această ţară a considerat ca fiind prea strictă obligaţia introdusă în planul UE asupra schimbărilor de emisii. 
Problema a făcut adepţi în ţările vecine, care au declarat că plafoanele fixate pentru nivelul emisiilor de gaze erau prea scăzute şi le puneau economiile în pericol. Metoda calculării acestor plafoane a fost contestată de către mai multe guverne naţionale. Funcţionarea Sistemului de comercializare a emisiilor (ETS), instrument administrativ pentru controlul nivelului de poluare, în scopul reducerii emisiilor de gaze, presupune că statele membre să propună punerea în aplicare a planurilor naţionale de alocare (PNA) care stabilesc, pentru industriile lor, pragurile de emisii de CO2 . Apoi, Comisia Europeană publică o decizie pentru fiecare plan naţional. Ultima serie de planuri de alocare cuprinde perioada 2008-2012.

Tribunalul de primă instanţă (TPI) al Comunităţilor Europene a comunicat, într-o decizie din 23 septembrie a.c., că limitarea emisiilor de CO2 ţine de competenţa statelor membre şi nu de cea a Uniunii Europene. Această decizie ar putea să oblige Comisia Europeană să corecteze cotele pe care le-a stabilit, întrucât a comis un abuz de putere, distrugându-se, astfel, noua piaţă a carbonului,.
Decizia aceasta a fost urmată, imediat, de o cerere din partea Estoniei şi a Poloniei. Ambele ţări doresc creşterea plafoanelor naţionale de emisii industriale de gaze cu efect de seră, invocând impactul nefast al planului comunitar asupra industriei lor. Comisia diminuase cu 27% cererea iniţială a Poloniei care era de 284,6 milioane de tone de cote de emisie pe an, pentru 2008-2012, şi cu 48% cotele Estoniei.
Polonia, ca şi Estonia şi alte ţări ale Europei de Est, au pretextat că, în cazul lor, Comisia a apreciat incorect plafonul maxim al cotelor sau planurile naţionale de alocare, în cadrul celei de a doua faze de schimbare a cotelor, 2008-2012.În urma acestui proces, preţurile cotelor au pornit de la 3,9% pentru a atinge 13,20 euro pe tonă. 

Mai multe state membre, cum ar fi Republica Cehă, Ungaria, Bulgaria, Letonia, Lituania şi România au contestat, de asemenea,  nivelul cotelor lor şi acţiunile lor ar putea constitui jurisprudenţă pentru alte ţări.
O asemenea poziţie provoacă nelinişte printre cei care intervin pe piaţa comunitară a carbonului şi ar putea să repună în discuţie funcţionarea sistemului bazat pe o strictă limitare a emisiilor de gaz cu efect de seră. Dacă plafoanele vor fi ridicate din nou, conform dorinţelor Poloniei şi Estoniei, preţul cotelor europene ar putea să se prăbuşească.
Tribunalul de primă instanţă a enunţat că doar statele membre sunt abilitate pot lua deciziile finale pentru a-şi fixa cotele. Comisia are, doar, posibilitatea de a examina cotele şi a greşit când le-a respins, bazându-se pe date îndoielnice.

Chiar dacă, după ce TPI s-a pronunţat, în acest fel, un analist în domeniul carbonului a precizat că Tribunalul nu a vrut să spună că planurile naţionale de alocare trebuie să fie fixate în funcţie de voinţă statelor, respectiv, Polonia şi Estonia, ci, că estimarea Comisiei trebuia anulată şi refăcută pe baza unor noi date, această decizie favorabilă statelor membre este surprinzătoare prin forţa sa. Un purtător de cuvânt al Comisiei Europene  a avertizat că instituţia comunitară se va lupta pentru protejarea pieţei carbonului, pentru a proteja integritatea pieţei şi a reduce incertitudinea juridică indusă de aceste decizii.

În spiritul acestor preocupări faţă de schimbările climatice, recent, Consiliul European a emis o decizie, conform căreia, benzinăriile din spaţiul european vor trebui să-şi instaleze echipamente care contribuie la recuperarea a cel puţin 85% din vaporii nocivi care scapă la alimentarea cu carburanţi a automobilelor. În prezent, benzinăriile sunt obligate să recupereze doar vaporii degajaţi la  aprovizionare cu benzină, din depozitele lor. Vaporii de benzină conţin benzen şi alte hidrocarburi cancerigene, care pot forma ozon troposferic, un poluant nociv, atât pentru sănătatea omului, cât şi pentru ecosisteme".

Statele membre vor fi obligate să facă toate demersurile legale pentru a se conforma acestei directive, începând cu data de 1 ianuarie 2012.

Noua reglementare se va aplica tuturor benzinăriilor - cu excepţia celor mici - direct din construcţie, sau prin modernizare. Benzinăriile mari, cu un debit de peste 3.000 metri cubi pe an, sunt obligate să-şi instaleze tehnologiile noi până în 2018.

� Règlement EC 416/2001


   http://ec.europa.eu/trade/issues/global/gsp/eba/index_en.htm


� Règlement du Conseil EC 2501/ 2001-


   http://eur-lex.europa.eu/LexUriServ/LexUriServ.do?uri=OJ:L:2001:346:SOM:EN:HTML

